李汶靜

李汶靜係一位香港記者。

生平
李汶靜中小學就讀瑪利諾修院學校，1980年喺香港大學英文系畢業。1981年1月1號加入無綫電視新聞部，先後做過中文台同英文台記者、新聞主播，以及公共事務部嘅節目主持同監製。佢曾經參與採訪唔少重大新聞，包括中英就香港前途談判。1986年，佢係《星期二檔案》嘅第一位主持人。

佢喺1993年到1995年之間轉職香港有線電視，1995年返翻無綫新聞，擔任採訪同新聞報道嘅工作。佢參與嘅新聞節目攞過好多國際獎項，其中1995年佢策劃同採訪嘅《「終戰」五十年》，以日本二次大戰投降五十周年為主題，攞到國際新聞界有名嘅皮博迪獎。逝世之前佢係無綫電視新聞及資訊部節目監製。

訪問李鵬
六四事件之後，1990年，無綫電視派李汶靜同袁志偉訪問中國國務院總理李鵬，分別負責英文同中文部分。上頭寫好咗啲一味擦鞋嘅問題，但係李汶靜自己準備入肉問題。無綫高層「傳話落來，如果唔跟足劇本就唔好做」。結果李汶靜唔做，袁志偉兼做翡翠台同明珠台嘅訪問。李汶靜重無聲抗議，「同李鵬握手時，特登側頭擰轉面唔望佢」，「消息傳到香港個個都話好」。當時做無綫新聞部主管嘅黃應士「向來愛錫佢，嗰次維護佢，壓力一定有。」

病同死
1996年李汶靜罹患腸癌。2000年11月29號朝早五點幾，佢因為癌症而過身，年僅43歲。

屋企人
李汶靜老公係葉浩名。兩公婆有一仔一女。

佢大佬係香港著名科普、科幻作家，前香港太空館助理館長，前香港天文台科學主任李偉才博士。

前有線新聞報導員
前無綫電視新聞報導員
李氏
聖保羅男女中學舊生
香港大學舊生